## דאלאס מאבריקס 2019: יפים, צעירים ובחשש לפלייאוף \ סער ברעם

* [סער ברעם](http://www.hoops.co.il/?author=110)
* 28 בספטמבר 2018
* [עונת 2018/2019 NBA](http://www.hoops.co.il/?cat=663) / [פריוויו 2018-9](http://www.hoops.co.il/?cat=667)
* [יש 86 תגובות](http://www.hoops.co.il/?p=133391#comments)

## דאלאס מאבריקס הולכים לפתוח את העונה הקרובה כשאף אחד לא יודע לאן הם מכוונים. אבל באמת, אף אחד לא יודע. שום מושג.

### בקלות רבה מדי לקחנו את המאבריקס כקבוצה שלא הולכת לשום מקום, גם העונה. כשהעלאתי את האפשרות בה דאלאס יעשו פלייאוף, קיבלתי המון תגובות צוחקות, משועשעות, מפרגנות ועם זאת מגוחכות. אף אחד לא מאמין למשמע אוזניו ולמראה עיניו, אבל אני מאמין, בשיא הרצינות, שדאלאס מאבריקס יעשו פלייאוף העונה.

דאלאס מאבריקס

**אולם: אמריקן איירליינס ארינה, דאלאס (19,200 מושבים בכדורסל, 21,000 בקונצרטים)**

**מאמן ראשי: ריק קרלייל (55.4% נצחונות בקריירה), שיפתח את עונתו ה-11 במאבריקס**

**מאזן בעונה הקודמת: 24-58 שלילי, אחרי שהתאמצו לרדת למטה**

**סגל:**[**דירק נוביצקי**](http://www.hoops.co.il/?p=132407)**(F-C, עונה 21 במועדון), ג'יי ג'יי בראה (G), האריסון בארנס (F), וסלי מת'יוס (G), דוויט פאוול (F-C), דוריאן פיני סמית' (F), דניס סמית' ג'וניור (G), מקסי קלבר (F), ד'אנדרה ג'ורדן (C), לוקה דונצ'יץ' (G-F), ראיין ברוקהוף (F), קוסטס אנטטקומפו (F), ג'יילן ברונסון (G), ריי ספולדינג (F), דירק נוביצקי (F), דינג יאנוהואנג (G-F), דאריל מקון (G), קודי מילר-מקינטייר (G), סלאח מג'רי (C), דבין האריס (G), ג'יילן ג'ונס (G)**

**באו –**[**דיאנדרה ג'ורדן**](http://www.hoops.co.il/?p=128611)**(חופשי, מהקליפרס), לוקה דונצ'יץ' (בטרייד מאטלנטה, בחירה 3), בורקהוף (שנתיים, אופציית קבוצה בשנה השנייה), אנטטוקומפו (חוזה דו-כיווני), ברונסון (בחירה 33, וילאנובה), ספולדינג (בחירה 56 של הסיקסרס מלואיויל, עבר עם אנטטוקומפו בתמורה לשייק מילטון), יאנוהואנג (מינימום), מקון (חוזה דו-כיווני), קודי מילר-מקינטייר**

**הלכו – ג'יאן קלאבל, אנטוניוס קליבלנד (סוג של שיקגו), קייל קולינסוורת', יוגי פרל (סקרמנטו), אהרון האריסון, סקוטי הופסון (מיודענו), דאג מקדרמות (אינדיאנה), ג'וש מקרוברטס, ג'ונתן מוטלי (קליפרס?), נרלנס נואל (אוקלהומה), ג'אמיל וורני, ג'ף ווית'י**

**נשארו – ג'יי ג'יי בראה, האריסון בארנס, ווסלי מת'יוס, דוויט פאוול, דוריאן פיני סמית', דניס סמית' ג'וניור, מקסי קלבר, סלאח מג'רי, דבין האריס, ג'יילן ג'ונס, דירק נוביצקי.**

אז אחרי ההקדמה המייגעת הזאת, ואם נשארתם עד כאן, ארחיב קצת יותר. בעוד שדאלאס החליטו שהם נשארים עם השלד הקודם ומנפים את השחקנים הלא קריטיים (כמו שאחי הגדול אומר, Weirdos & No-Names, וכמובן סקוטי הופסון), הם התחזקו מאוד. [פליטת הפה של מארק קיובן](http://www.hoops.co.il/?p=117358) די הבהירה לנו לאן מועדות פניה של דאלאס, והן היו למטה. טנקינג. דאלאס כמו דאלאס עדיין הצליחה לשמור על הכבוד שלה, ולא חשבה אפילו על לפזול למטה אטלנטה סטייל. או פיניקס סטייל. או, חס וחלילה, סקרמנטו סטייל.

עונה אחת של טנקינג מספיקה למארק קיובן. דאלאס, אחד הפרנצ'ייז היותר מצליחים ב-20 השנים האחרונות, עם אליפות ו-15 פעמים בפלייאוף מתוך 18 בשנים האחרונות, שואף חזרה למעלה. אז הם עשו את ה-מהלך של הדראפט ולקחו את השחקן הטוב ביותר כרגע, [לוקה דונצ'יץ'](http://www.hoops.co.il/?p=128086). הם הוסיפו לו את דיאנדרה ג'ורדן, סנטר שמתאים לשיטה של דאלאס ושל קרלייל שם – סנטר שלא צריך את הכדור ביד בשביל לעשות משהו מעניין. מוזמנים לראות את טייסון צ'נדלר בעונת האליפות.

דירק נוביצקי, אחד האגדות הגדולות של המאה ה-21 בכדורסל, יכול להיות רגוע כשיש אנשים שיורשים אותו בכבוד. דניס סמית' ג'וניור נכנס לעונתו השנייה, האריסון בארנס ייהנה מחברים שיודעים ליצור לעצמם בקבוצה, דבין האריס יכול להמשיך את הקאמבק השקט, ווסלי מת'יוס יכול להמשיך להיות שחקן סבבה כזה שלא באמת מתקדם, בראה תמיד יהיה שחקן אמין שייתן מעצמו מעל ומעבר ובגדול – דאלאס בשיגעון גדלות, אבל עדיין מדובר באותה דאלאס.

https://youtu.be/\_IfkMCm1abA

מדובר בקבוצה שתרוץ, תקפוץ, תנשוך, תילחם ותהיה מעניינת לאורך כל העונה – כשהיא יכולה לנצח ולהפסיד לכל קבוצה. חוסר הניסיון של דונצ'יץ' ייקח כאן תפקיד, ד'יאנדרה יהיה טוב רק כשהאחרים מסביבו יהיו טובים, ועם חמישייה בפועל של ד'יאנדרה-בארנס-דונצ'יץ'-סמית'-בראה, דאלאס עוד יכולים לעניין ולהפתיע כמה קבוצות. נוביצקי ששיחק 25 דקות למשחק בעונה שעברה יראה את המספרים שלו הולכים ויורדים, כשהוא בהדרגה מפנה דקות לדם הטרי מסלובניה ולרכש החדש מאל איי.

### כמה נתונים כדי לסבר את האוזן לגבי האיכות של דאלאס מאבריקס בעונה הקרובה:

1. דירק נוביצקי עם ה-EFG הכי טוב בקריירה עד כה, 54.7%. לדעתי זה ימשיך במגמה הזו, כשאין לו רגליים אבל יש לו את הקליעה. בנוסף, דונצ'יץ' ודיאנדרה המצטרפים ייקחו ממנו עוד יותר תשומת לב.
2. בארנס בסביבות ה-19 נקודות למשחק, קצת פחות מ-50% אפקטיבי (בג"ס – 54%) ונראה שהוא די ממצה את עצמו בתור שחקן. כשלוקה יחזיק יותר את הכדור, האפקטיביות של בארנס תעלה והתפקיד שלו ישתנה לחלוטין.
3. סמית' קלע ב-31% ל-3 בעונת הרוקי מבלי יוצר אמיתי לצידו. גם ללא מסיים אפקטיבי באזור הסל שיכווץ את ההגנה.
4. ווסלי מת'יוס נמצא בירידה – וגם זה לדעתי בגלל שבדאלאס אין שחקנים יוצרים אמיתיים. הוא סיים ב-48.6% מתחת לסל ומעל 50% ל-3 מהפינה הימנית. יהיו לו יותר הזדמנויות טובות כאלה בתור שחקן משלים.
5. בראה הציג העונה את העונה הטובה ביותר שלו עם 6.3 אסיסטים ו-52% אפקטיבי בגיל 33. הוא ייתן את אותם דברים באותה יעילות בעונה הקרובה, אבל פחות.
6. סלאח מג'רי נמצא במצב של 3.3 חסימות ל-36 דקות. הוא כנראה לא יהיה שחקן מפתח לעולם, אבל כשדיאנדרה שבע, הוא יכול לפוצץ את המגרש.
7. דוויט פאוול יכול לחזור לשחק בעמדה הרגילה שלו, עמדת ה-PF היחסית לא עמוסה של המאבס.
8. אני רואה עומק בכל עמדה. ב-C יש ארבעה שחקנים שיכולים למלא את המשבצת (נוביצקי, דיאנדרה, מג'רי ופאוול), ב-PF אותו הדבר (בארנס, נוביצקי, פאוול), ב-SF גם המצב לא רע עם דונצ'יץ' ובארנס, ב-SG יש סמית', דונצ'יץ', בראה והאריס לגיבוי, וגם בפוינט הם די מסודרים. בקיצור, קבוצה סבבה כזו.

### התרחיש האופטימי בהגזמה:

ההחתמה של קוסטאס אנטטקומפו משתלמת, כאשר חודש לאחר יריית הפתיחה של העונה בודנהולצר ויאניס לא מסתדרים, ויאניס מוצא את עצמו בדאלאס בתמורה להאריסון בארנס ובחירות דראפט. נוביצקי מלמד אותו תוך כדי העונה מה זה אומר לקלוע באופן רציף למעלה מ-3 מטרים מהסל בלי להטביע, ויאניס מוקסם מהרעיון כל הדרך ל-62% EFG בכל שאר העונה. בצבע דיאנדרה נותן את הגוף, בראה את הנשמה, דונצ'יץ' את כל ארגז הכלים ונוביצקי את הסט שוטינג. דניס סמית' נותן עונה של 17.5 נקודות בממוצע ודאלאס עולים לפלייאוף מהמקום ה-6 במערב. המאבס מפתיעים את סאן אנטוניו 4-2 שניצבת במקום ה-3 לצלילי הייבוב של דרוזן ומודחים ע"י יוסטון כששמנמלו הבין שטוב להם יותר בלעדיו.

### התרחיש האופטימי:

דאלאס מתחברים בתחילת העונה כשהם נראים עמוקים מתמיד. שחקני הספסל נותנים ערך מוסף, כשנוביצקי עורך את סבב ההופעות האחרון שלו. דונצ'יץ' הופך לשחקן NBA לגיטימי ויותר בעונתו הראשונה, דניס סמית' ג'וניור מראה ניצוצות של כוכב, ד'יאנדרה נותן את מה שנתן עד עכשיו והעול ההתקפי יורד מהאריסון בארנס – שחוזר לתפקיד שלו בווריורס. דאלאס מנצחים 49 ומפסידים 33, שמספיק למקום 8 במערב הצפוף מאוד. הם מקבלים את גולדן סטייט. דוראנט משתלט על הסדרה כשהשאר יחסית מנוטרלים, ודאלאס יורדת מנוצחת 4-1 ועם עתיד ורוד מאוד.

### התרחיש הפסימי:

המאבריקס נתקעים במערב המסובך מאוד, דונצ'יץ' לא מצליח להסתגל לאינטנסיביות של ה-NBA כמו דירק בעונתו הראשונה, וד'יאנדרה לא מוצא את עצמו בטקסס. דניס סמית' ג'וניור נפצע, דירק פורש בסוף העונה בלי קשר לזה שהביאו גרמני במיוחד בשביל שיהיה לו עם מי לדבר, העתיד נראה שחור מתמיד והמאבס מסיימים במאזן 30-52 שלילי, שמספיק להם למקום 11 במערב ולקבלת כדור לוטרי בבחירה ה-11 – לא מספיק טוב ולא מספיק גרוע. למארק קיובן נמאס אחרי שהוא ביקש מהקבוצה לנצח, והוא מוכר את הקבוצה סטייל עסקת הגלייזרים במנצ'סטר יונייטד לאופרטוניסטים. אחרי שנים של הצלחה, דאלאס נכנסים לטנקינג עמוק מאוד.

### התרחיש הריאלי למאבס:

דאלאס יכולים לעשות את הפלייאוף בתרחיש האופטימי. לדעתי זה גם יקרה. אם זה לא יקרה, הם ייתקעו בין 9 ל-10 במערב, כששניהם זה במצב של טוב, אבל לא מספיק. קרלייל ישלוף כמה שפנים מהמותן, ואולי יהיה גם טרייד שיביא עוד מיני-כוכב לקבוצה שישדרג אותה. יש לה מספיק נכסים כדי להיות טובים כאן ועכשיו. בעונה בה הבלייזרס פצועים ודנבר לוזרים (כרגיל), זה יכול לקרות. מקום 9 במערב, תחושת החמצה של הפלייאוף, אבל קבוצה נחושה, אינטנסיבית ומעניינת שמתגבשת לה.

### **האם דאלאס מאבריקס תצליח להתעלות, לרדת או להשאר בטווח ניצחון-שניים מההימור של ווגאס?**

יש להם סיכוי של 300 ל-1 לזכות באליפות. לא הייתי מהמר על זה בלשון המעטה.